კონტრრელსი

კონტრრელსი, ანდამცავი რელსი, კონტრკუთხოვანა— მოწყობილობა რკინიგზის ტრანსპორტზე რელსებიდან მატარებელთა ამოვარდნის თავიდან ასაცილებლად, ასევე ისრულ გადამყვანებზე გავლისას გოგორწყვილების (ბორბლების) მოძრაობის მიმართულების კორექტირებისთვის. წარმოადგენს დამატებით რელსს, ლითონის ზოლს ან კუთხოვანას, რომელიც დგება ლიანდაგის შიგნით, ძირითადი რელსის გვერდით, რომლებიც შეხებისას აკავებენ გოგორწყვილებს მოცემულ სივრცეში მისი ტრაექტორიიდან გადასვლის შემთხვევაში.

კონტრრელსები ყენდება მცირერადიუსიან მრუდებში მათზე გამავალი მატარებლების უსაფრთხოების უზრუნველსაყოფად, ასევე გოგორწყვილების ქიმებისა და რელსების გარე ძაფის გვერდითი ცვეთების შესამცირებლად.

უსაფრთხოებისთვის ასევე კონტრრელსებს აწყობენ ხიდებზე. ეს კეთდება იმისათვის, რომ ვაგონების ურიკებს რელსებიდან ამოვარდნის შემთხვევაში არ შეეძლოთ შემობრუნება და გვერდზე წასვლა.

კონტრრელსები ეწყობა ვაგონების გადადგმის პუნქტებში 1520 მმ სიგანის ლიანდაგიდან 1435 მმ სიგანის ლიანდაგზე, რადგან მათ შორის სხვაობა 85 მმ საკმაოდ მცირეა, რათა ერთი ლიანდაგი ჩაეტიოს მეორეში. ამიტომ 1520 მმ-ანი სიგანის ლიანდაგს მთელ სიგრძეზე უყენებენ ორ კონტრრელსს, რომლებიც აკავებენ ევროპული სიგანის გოგორწყვილებს ლიანდაგიდან ამოვარდნისგან ან რელსებს შორის ჩავარდნისგან.

პოსტსაბჭოთა ქვეყნებში კონტრრელსების დამზადება რეგლამენტირებულია ГОСТ Р 55497-2013 „რკინიგზის რელსები, კონტრრელსები. ტექნიკური პირობები“. ეს ГОСТ არეგლამენტირებს РК50, РК65, РК75 ტიპის კონტრრელსების, ასევე СП 850 კონტრრელსური კუთხოვანის ჩამოსხმის პროფილების დამზადებას.

კონტრრელსები ასევე წარმოდგენილია იაპონიის სინკანსენის ჩქაროსნულ რკინიგზაზე მატარებელთა ლიანდაგებიდან ამოვარდნის საწინააღმდეგოდ მიწისძვრის დროს მიწისქვეშა ბიძგების შემთხვევაში. წარმოადგენს ჩვეულებრივ რელსზე 17,4 სანტიმეტრით მაღალ ფოლადის ზოლს, რომელიც დაყენებულია ლიანდაგის შიდა მხარეს ისე, რომ შემადგენლობის გოგორწყვილების ერთი რიგი ფიქსირდება ორი მხრიდან.

სქოლიო

კატეგორია:სალიანდაგო მეურნეობა